Na temelju članka 14. Zakona o proračunu („Narodne novine“, broj 87/08., 136/12. i 15/15.) te članaka 19. i 88. Statuta Grada Buzeta („Službene novine Grada Buzeta“, broj 12/18. - pročišćeni tekst), Gradsko vijeće Grada Buzeta je na sjednici održanoj dana \_\_\_\_\_\_\_\_\_\_\_\_\_\_\_ 2020. godine donijelo

**ODLUKU**

**o izvršavanju Proračuna Grada Buzeta za 2021. godinu**

1. **OPĆE ODREDBE**

Članak 1.

Ovom se Odlukom uređuje struktura prihoda, primitaka, rashoda i izdataka Proračuna Grada Buzeta za 2021. godinu (u daljnjem tekstu: Proračun) i njegovo izvršavanje, opseg zaduživanja jedinice lokalne samouprave, upravljanje financijskom i nefinancijskom imovinom, prava i obveze korisnika proračunskih sredstava, pojedine ovlasti gradonačelnika te druga pitanja u izvršavanju Proračuna.

U izvršenju Proračuna primjenjuju se odredbe Zakona o proračunu.

Članak 2.

Korisnici u smislu ove Odluke su:

1. upravna tijela Grada Buzeta,
2. proračunski korisnici – ustanove kojima je Grad Buzet osnivač i koje su uvrštene u Registar proračunskih i izvanproračunskih korisnika (u daljnjem tekstu: Registar)
3. ustanove i neprofitne organizacije kojima je Grad Buzet osnivač, a koje nisu uvrštene u Registar,
4. trgovačka društva i druge pravne osobe u kojima je Grad Buzet većinski vlasnik ili ima odlučujući utjecaj na upravljanje,
5. ostali korisnici Proračuna su ostale pravne osobe i fizičke osobe kojima se osiguravaju proračunska sredstva za realizaciju pojedinog projekta.
6. **STRUKTURA PRORAČUNA**

Članak 3.

Proračun se sastoji od Općeg, Posebnog dijela i Plana razvojnih programa.

U Općem dijelu Proračuna iskazani su svi porezni, neporezni i ostali prihodi i primici utvrđeni za financiranje javnih izdataka na području Grada Buzeta, sukladno zakonskim i drugim propisima.

U Posebnom dijelu Proračuna rashodi i izdaci su raspoređeni po nositeljima, korisnicima, vrstama te raspoređeni u programe koji se sastoje od aktivnosti, uz oznaku izvora financiranja.

Plan razvojnih programa obuhvaća planiranje rashoda za investicije te kapitalne pomoći i donacije.

Proračun, Financijski planovi kao i njihove izmjene i dopune donose se na trećoj razini ekonomske klasifikacije, a izvršavaju i izvještavaju na razini odjeljka ekonomske klasifikacije.

1. **PLANIRANJE, URAVNOTEŽENJE I PRERASPODJELA PRORAČUNA**

Članak 4.

Upravna tijela obvezna su obavijestiti proračunske korisnike o odobrenim sredstvima Proračuna za 2021. godinu u roku od 3 dana od dana donošenja, te upoznati proračunske korisnike sa ovom Odlukom.

Proračunski korisnici su dužni donijeti Financijske planove za 2021. godinu najkasnije do 31.prosinca 2020. godine.

Proračunski korisnici dužni su Financijske planove dostaviti nadležnom upravnom odjelu najkasnije do 15. siječnja 2021. godine.

Ostali korisnici Proračuna o odobrenim sredstvima biti će obaviješteni putem „Službenih novina Grada Buzeta“.

Članak 5.

Financijski planovi moraju biti usklađeni s Proračunom Grada Buzeta u dijelu financiranja iz Proračuna Grada Buzeta. Kod ostalih izvora Financijski plan proračunskog korisnika može se razlikovati u odnosu na u odnosu na Proračun (vlastiti izvori proračunskog korisnika, namjenski izvori proračunskog korisnika, sve vrste pomoći za proračunskog korisnika, donacije, prihodi od prodaje imovine), uz uvjet da se podaci iz Financijskog plana usklade u slijedećim izmjenama i dopunama Proračuna Grada Buzeta.

Ukoliko se u tijeku godine upravnom tijelu odobre dodatna sredstva potrebno je pokrenuti postupak donošenja Izmjena i dopuna proračuna. Dobivena namjenska sredstva smiju se koristiti i bez usklađenja plana do visine dobivenih sredstava. Po donošenju Izmjena i dopuna proračuna, isplate je potrebno prikazati na odgovarajućim proračunskim klasifikacijama.

Članak 6.

Sredstva po Posebnom dijelu Proračuna raspoređuju se u pravilu tijekom godine i stavljaju na raspolaganje svim nositeljima i korisnicima proračunskih sredstava na temelju mjesečnih proračunskih odobrenja, a u skladu s raspoloživim sredstvima.

Sredstva se proračunskim korisnicima doznačuju mjesečno na njihove žiro račune po dostavljenom zahtjevu uz odobrenje čelnika pojedinog upravnog tijela.

Mjesečna proračunska odobrenja i isplate proračunskim korisnicima za rashode za zaposlene vršit će se u tekućem mjesecu na temelju dostavljenih zahtjeva za prethodno razdoblje.

Članak 7.

Ako prihodi Proračuna tijekom godine ne pritječu u predviđenoj visini, gradonačelnik može, radi održavanja uravnoteženosti Proračuna, privremeno umanjiti iznos sredstava koja su u Posebnom dijelu raspoređena za posebne namjene i kapitalna ulaganja.

Ukoliko tijekom godine dođe do znatnije neusklađenosti planiranih prihoda i izdataka, predložit će se Gradskom vijeću da donese izmjene i dopune važećeg Proračuna, njegovo uravnoteženje, odnosno preraspodjelu sredstava između proračunskih korisnika.

Gradonačelnik može odobriti preraspodjelu sredstava unutar pojedinog razdjela na zahtjev nositelja sredstava raspoređenih u tom razdjelu, s time da umanjenje pojedine stavke ne može biti veće od 5% sredstava utvrđenih na stavci koja se umanjuje, a o tome izvješćuje Gradsko vijeće. O provedenim preraspodjelama gradonačelnik izvješćuje Gradsko vijeće u sklopu polugodišnjeg i godišnjeg izvještaja o izvršenju Proračuna.

Članak 8.

U Proračunu se utvrđuju sredstva za nepredviđene rashode u okviru skupine 329 - Nepredviđeni rashodi do visine proračunske zalihe (R492). Kada se tijekom godine ti nepredviđeni rashodi realiziraju, evidentiraju se na teret računa stvarnih rashoda kojima prema vrsti pripadaju. Odstupanja izvršenja od plana na tim računima obrazlažu se financiranjem sredstvima planiranim pod stavkom Proračunska zaliha, te zbroj odstupanja ne smije biti veći od iznosa na stavci Proračunske zalihe.

Pod nepredviđenim rashodima podrazumijevaju se rashodi za koje u Proračunu nisu osigurana sredstva ili se tijekom godine pokaže da nisu osigurana dostatna sredstva jer ih pri planiranju Proračuna nije bilo moguće predvidjeti.

Proračunska zaliha može iznositi najviše do visine 0,5% planiranih proračunskih prihoda bez primitaka. U 2021. godini planiraju se sredstva proračunske zalihe u visini od 40.000,00 kuna.

O utrošku navedenih sredstava odlučuje gradonačelnik i o tome izvješćuje Gradsko vijeće u okviru polugodišnjeg i godišnjeg izvještaja o izvršenju Proračuna.

Članak 9.

Upravna tijela obvezna su obavijestiti proračunske korisnike iz svoje nadležnosti o odobrenim sredstvima iz Izmjena i dopuna proračuna u roku od 8 dana od dana donošenja.

Proračunskim korisnici su obvezni u roku od 30 dana od dana stupanja na snagu Izmjena i dopuna proračuna ili preraspodjele, izmijeniti ili dopuniti svoje financijske planove.

Proračunski korisnici dužni su dostaviti Izmjene i dopune financijskog plana u roku od 15 dana od dana donošenja istih.

1. **PRIHODI PRORAČUNA**

Članak 10.

Stvarna naplata prihoda nije ograničena procjenom u Proračunu.

Članak 11.

Namjenski prihodi proračunskih korisnika i prihodi koje proračunski korisnici ostvare obavljanjem vlastite i ostale djelatnosti ne uplaćuju se u Proračun Grada Buzeta. Navedeni prihodi se planiraju u Proračunu i rashodi i izdaci koji se financiraju iz tih izvora. Proračunski korisnici izvještavaju o navedenim prihodima, primicima, rashodima i izdacima do 10-tog u mjesecu za prethodno tromjesečje, a sukladno uputi koju će donijeti Upravni odjel za financije i gospodarstvo. Ovi prihodi i rashodi su sastavni dio Polugodišnjeg i Godišnjeg izvještaja o izvršenju Proračuna.

Članak 12.

Čelnici upravnih tijela Grada Buzeta i proračunskih korisnika odgovorni su za potpunu i pravodobnu naplatu prihoda i primitaka iz svoje nadležnosti, za njihovu uplatu u proračun sukladno ovoj Odluci, i za izvršavanje svih rashoda i izdataka u skladu s namjenama.

Članak 13.

Odgoda plaćanja ili obročna otplata duga Gradu Buzetu te otpis ili djelomičan otpis potraživanja Grada Buzeta, određuje se i provodi na način i pod uvjetima utvrđenim propisima. Gradonačelnik može otpisati ili djelomično otpisati potraživanja, ako bi troškovi naplate potraživanja bili u nerazmjeru s visinom potraživanja ili se ustanovi apsolutna nemogućnost naplate.

1. **IZVRŠAVANJE PRORAČUNA**

Članak 14.

Sredstva u Proračunu su raspoređena prema organizacijskoj klasifikaciji (razdjelima), pri čemu su upravna tijela određena za nositelje sredstava za svoje programe, te za programe proračunskih korisnika za koje su nadležni.

Korisnici (upravna tijela i proračunski korisnici) smiju proračunska sredstva koristiti samo za namjene koje su određene Proračunom, i to do visine utvrđene u njegovom Posebnom dijelu.

Članak 15.

Do uvođenja jedinstvenog računa za sva plaćanja (Riznica Grada Buzeta) proračunski korisnici zadržavaju svoje žiro račune te vrše plaćanja preko tih žiro računa. Proračunskim korisnicima se iz proračuna odobravaju sredstva iz izvora koji se ostvaruju u proračunu. Za ostale izvore financiranja prihodi se ne uplaćuju u proračun, niti se vrše isplate proračunskim korisnicima, već se ovi prihodi i rashodi u proračunu evidentiraju samo knjižno.

Članak 16.

Pojedina sredstva raspoređena po razdjelima, raspoređivat će se temeljem posebnih programa koje usvaja Gradsko vijeće.

Sve isplate proračunskih sredstava koje se odnose na programe iz stavka 1. ovog članka, u pravilu veće od 20.000,00 kuna, a planirane u vidu donacije za provedbu programskih projekata obavljat će se po zaključenom ugovoru s korisnikom donacije, a na temelju priloženog ugovora zaključenog između korisnika donacije i izvođača radova, odnosno isporučitelja usluga te ispostavljenih računa, odnosno situacija isporučitelja ili izvođača i korisnika donacije.

Rashodi koji su vezani za ostvarenje planiranih kapitalnih potpora i donacija mogu se utrošiti nakon realizacije ovih prihoda.

Članak 17.

Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja. Isplata se odobrava na temelju valjane knjigovodstvene isprave (račun, nalozi za isplatu, putni nalozi). Prilog knjigovodstvene isprave mora biti dokument/akt/temeljem kojeg je obveza nastala (narudžbenica, ugovor, zaključak gradonačelnika).

Nalog za isplatu iz Proračuna s oznakom pozicije Proračuna izdaje pročelnik nadležnog upravnog tijela.

Aktivnosti i projekti za koje su sredstva osigurana u Proračunu tekuće godine i za koje su provedene javne nabave, a nisu izvršeni do visine utvrđene Proračunom, mogu se u toj visini izvršavati u sljedećoj godini. U narednim izmjenama i dopunama Proračuna, osigurat će se proračunska pozicija za navedene rashode.

Članak 18.

Plaćanje predujma može se ugovoriti samo iznimno, do iznosa od 20.000,00 kuna uz suglasnost pročelnika Upravnog odjela za financije i gospodarstvo, a iznad 20.000,00 kuna uz suglasnost gradonačelnika koji uz ovjeru naloga za isplatu od strane pročelnika nadležnog tijela na koji se trošak odnosi, suglasnost potvrđuju potpisom na knjigovodstvenoj ispravi ili računu.

Odredbe stavka 1. ovog članka na odgovarajući način primjenjuju se na proračunske korisnike.

Članak 19.

Slobodna novčana sredstva Proračuna mogu se oročavati kod poslovnih banaka poštujući načela sigurnosti, likvidnosti i isplativosti ulaganja. Ovlašćuje se gradonačelnik da može sklapati i potpisivati ugovore za namjenu iz stavka 1. ovog članka. Novčana sredstva mogu se ulagati samo s povratom do 31. prosinca 2021. godine.

Iz sredstava Proračuna, Gradonačelnik može odobriti kratkoročnu pozajmicu korisnicima proračuna, trgovačkim društvima kojima je osnivač Grad Buzet, ili Grad ima manjinski udio te plasirati drugim pravnim osobama putem kratkoročnih pozajmica, poštujući načela sigurnosti i likvidnosti do visine 0,5 % prihoda proračuna prethodne godine bez primitaka, u svrhu premoštenja neravnomjernog priljeva sredstava. Iznad navedenog iznosa pozajmicu odobrava Gradsko vijeće. Pozajmica se može odobriti ukoliko to likvidnost proračuna dozvoljava.

1. **ISPLATE SREDSTAVA IZ PRORAČUNA**

Članak 20.

Čelnik pojedinog upravnog tijela jest naredbodavatelj za sve isplate na teret proračunskih sredstava za koje je to upravno tijelo određeno nositeljem sredstava.

Članak 21.

Ugovore predlažu i sastavljaju čelnici upravnih dijela, a ovjerava ih gradonačelnik. Ukoliko ugovor nije ovjeren od gradonačelnika ili od njega ovlaštene osobe neće se smatrati valjanim. Gradonačelnik može iznimno odobriti i ugovor za koji nisu osigurana sredstva u proračunu niti projekcijama, ali pri slijedećim izmjenama i dopunama proračuna moraju se osigurati sredstva za izvršavanje ugovora.

Članak 22.

Evidenciju svih izdanih i primljenih instrumenata osiguranja plaćanja vodi Upravni odjel za financije i gospodarstvo. Upravna tijela zaprimaju instrumente osiguranja plaćanja, te uz potvrdu primitka original dostavljaju u Upravni odjel za financije i gospodarstvo radi čuvanja. Upravna tijela mogu zatražiti od Upravnog odjela za financije i gospodarstvo izdavanje instrumenata osiguranja plaćanja.

Članak 23.

Raspored sredstava za financiranje javnih potreba u pojedinim djelatnostima, odobrava se temeljem programa javnih potreba koje utvrđuje Gradsko vijeće. Programi javnih potreba se donose zajedno s Proračunom Grada Buzeta.

1. **ZADUŽIVANJE**

Članak 24.

Grad se može zadužiti isključivo za investicije (kapitalne projekte) sukladno pozitivnim propisima, uz prethodnu suglasnost Vlade Republike Hrvatske.

Ukupna godišnja obveza (godišnji anuitet) iz stavka 1. ovog članka može iznositi najviše do 20% ostvarenih prihoda u godini koja prethodi godini u kojoj se zadužuje. U iznos ukupne godišnje obveze uključen je i iznos godišnjeg anuiteta po kreditima, danim jamstvima te neplaćene obveze iz prethodnih godina.

Grad Buzet može se kratkoročno zadužiti najduže do 12 mjeseci za premošćivanje jaza nastalog zbog različite dinamike priljeva sredstava i dospijeća obveza, bez mogućnosti daljnjeg reprogramiranja ili zatvaranja postojećih obveza po kratkoročnim kreditima ili zajmovima uzimanjem kratkoročnih kredita ili zajmova.

Članak 25.

Trgovačko društvo i javna ustanova, čiji je osnivač i većinski vlasnik Grad Buzet može se zadužiti samo uz suglasnost Grada, sukladno pozitivnim propisima i općim aktima Grada.

Grad može dati jamstvo za ispunjenje obveza trgovačkom društvu i javnoj ustanovi iz stavka 1. ovog članka, sukladno pozitivnim propisima i općim aktima Grada. Dana jamstva uključuju se u opseg zaduženja Grada.

Grad Buzet će u 2021. godini dati suglasnost za zaduženje i jamstvo za ispunjenje obveza proračunskom korisniku Domu za starije osobe Buzet za zaduženje po dugoročnom kreditu u iznosu od 11.300.000,00 kuna za financiranje kapitalnog projekta K103701 „Unapređenje i poboljšanje izvaninstitucionalne skrbi za osobe treće životne dobi na području Grada Buzeta “.

Članak 26.

Postupak nabave roba i usluga i ustupanje radova obavlja se u skladu sa Zakonom o javnoj nabavi.

Članak 27.

Knjigovodstvena evidencija nefinancijske dugotrajne imovine Grada vodi se u Upravnom odjelu za financije i gospodarstvo.

Pročelnici tijela gradske uprave koji upravljaju imovinom Grada dužni su Upravnom odjelu za financije i gospodarstvo dostaviti podatke o svakoj poslovnoj promjeni na imovini kojom upravljaju.

1. **ODGOVORNOST**

Članak 28.

Proračunski korisnici obvezni su dati sve potrebne podatke i izvješća koja se od njih zatraže te postupati sukladno Pravilniku o proračunskom računovodstvu i računskom planu proračuna („Narodne novine“, broj 124/14., 115/15., 87/16., 3/18., 126/19 i 108/20.) te Pravilniku o financijskom izvještavanju u proračunskom računovodstvu („Narodne novine“, broj 3/15 , 93/15., 135/15., 2/17., 28/17., 112/18 i 126/19.).

Ako se prilikom proračunskog nadzora utvrdi da su sredstva bila upotrebljavana protivno Proračunu, izvijestit će gradonačelnika i poduzeti mjere da se nadoknade tako utrošena sredstva, ili će se privremeno obustaviti isplata sredstava na stavci s kojeg su sredstva bila nenamjenski utrošena. Za obavljanje proračunskog nadzora iz stavka 1. ovog članka ovlašćuje se Upravni odjel za financije i gospodarstvo.

Članak 29.

U okviru svojeg djelokruga i ovlasti, pročelnici su odgovorni za provedbu ove Odluke, kako za naplatu i ubiranje prihoda iz svoje nadležnosti, tako i za izvršavanje svih izdataka sukladno namjenama i svotama utvrđenim u pojedinim razdjelima Posebnog dijela Proračuna.

Iznimno od stavka 1. ovog članka, za ostvarivanje vlastitih i namjenskih prihoda i primitaka koji se u Proračunu Grada Buzeta evidentiraju knjižno, i njihovo trošenje odgovoran je čelnik proračunskog korisnika.

Članak 30.

Proračunski korisnici - ustanove čiji je osnivač Grad Buzet, te ostali korisnici kojima su sredstva osigurana u Posebnom dijelu Proračuna dužni su dostaviti godišnje izvješće o radu (ostvarenje financijskog plana, izvješće o radu te prijedlog korištenja neutrošenih sredstava) te polugodišnji financijski obračun nadležnom upravnom tijelu, najkasnije u roku od 8 dana od isteka roka za predaju godišnjih odnosno polugodišnjih financijskih izvještaja.

U slučaju neizvršavanja obveze iz prethodnog stavka obustavit će im se isplata dotacije.

1. **NADZOR**

Članak 31.

Čelnik upravnog tijela ima pravo i obvezu nadzirati poslovanje i namjensko korištenje proračunskih sredstava kod korisnika proračuna za koji je nadležan.

Nadzor nad korištenjem proračunskih sredstava provodi se sukladno Zakonu o proračunu, Zakonu o financiranju jedinica lokalne i područne (regionalne) samouprave, Zakonu o fiskalnoj odgovornosti i Zakonu o sustavu unutarnjih financijskih kontrola u javnom sektoru.

Članak 32.

Ova Odluka stupa na snagu 1. siječnja 2021. godine, a objavit će se u „Službenim novinama Grada Buzeta“.

KLASA:

URBROJ:

Buzet,

**GRADSKO VIJEĆE GRADA BUZETA**

**PREDSJEDNIK**

**Dejan Jakac**